<classify> MABASI yaendayo mikoani kesho yanatarajiwa kuanza kuondoka vituoni saa 11 alfajiri.Mamlaka ya Udhibiti wa Usafiri wa Nchi Kavu na Majini SUMATRA leo itakutana na watoaji wa huduma hiyo kuzungumzia masuala yanayohusu mfumo huo.Kuanza kwa ratiba hiyo mpya kunatokana na agizo la Serikali lililotolewa hivi karibuni na Naibu Waziri wa Wizara ya Uchukuzi, Miundombinu na Mawasiliano, Atashasta Nditiye baada ya kutembelea Kituo Kikuu cha Mabasi cha Ubungo UBT jijini Dar es Salaam.Katika ziara hiyo, Nditiye aliitaka Sumatra kuandaa utaratibu wa mabasi hayo kuondoka vituoni muda huo kwa lengo la kuondoa changamoto kwa wasafiri na wasafirishaji ikiwemo baadhi ya mabasi kulala njiani.Nditiye aliitaka Sumatra kuhakikisha inatekeleza haraka agizo hilo, ikiwa ni hatua ya awali kabla ya kuanza kwa huduma zingine za usafiri wa saa 24 kwa safari za mabasi hayo kati ya Mkoa wa Dar es Salaam na Dodoma.Mkurugenzi wa Udhibiti wa Usafiri wa Barabara wa Sumatra, Johansen Kahatano amesema, kuwa utaratibu rasmi kuhusu safari hizo watautoa leo watakapokutana na watoa huduma wa usafiri huo kupitia Chama cha Wamiliki wa Mabasi TABOA.Kesho leo tutazungumzia suala hilo kwa kutoa utaratibu mzima kuhusu safari hizo, ila keshokutwa kesho ndiyo siku iliyopangwa rasmi kuanza kwa utaratibu huo, amesema Kahatano.Katibu Mkuu wa TABOA, Enea Mrutu, mbali na kukiri kufahamu kuhusu kuanza kwa ratiba hizo mpya, amesema wanachosubiri kwa sasa ni kupewa ratiba za safari hizo ili waweze kutekeleza agizo hilo.Tunachongojea kesho leo tuonane na Sumatra ili kuona tunaanzaje kutekeleza ratiba hiyo mpya, tunajua ina changamoto zake lakini tunachosubiri ni kuona utekelezaji wake utaanzaje, amesema.Hata hivyo wakati ratiba hiyo mpya ikitarajiwa kuanza hapo kesho uchunguzi wa gazeti hili umebaini katika tiketi zilizokuwa zinatolewa jana kwa ajili ya safari za kesho muda uliotajwa kuondoka kwa mabasi hayo ni ule ule wa saa 12, hatua inayozua mkanganyiko. Mmoja wa wakatishaji wa tiketi kutoka katika kituo cha Ubungo ambaye hata hivyo hakupenda jina lake na kampuni anayotolea huduma kuandikwa gazetini, alisema hadi sasa muda unaoandikwa katika tiketi za safari ya kesho ni ule ule wa saa 12 na siyo vinginevyo. Mabasi yaliyofungwa vidhibiti mwendo yaongezeka Katika hatua nyingine, Sumatra imesema tayari mabasi zaidi ya 1,900 ya masafa marefu nchini yamefungwa Mfumo wa Ufuatiliaji Mwenendo wa Mabasi VTS. Teknolojia hiyo ya VTS mbali na kusaidia kupunguza na kudhibiti ajali za barabarani pia husaidia kudhibiti mapato na kuongeza faida kubwa katika Sekta ya Usafirishaji. Akizungumza na gazeti hili jana, Mkurugenzi wa Udhibiti wa Usafiri wa Barabara wa mamlaka hiyo, Johansen Kahatano aliwataka wadau wote wa usafirishaji na wamiliki kuunganishwa kwenye mfumo huo ili kufuatilia mienendo ya mabasi yao wakati wote kupitia simu za mkononi. Taarifa kwa umma iliyotolewa na Sumatra, imewakumbusha wadau wa usafirishaji abiria kufuata kanuni namba 25 a iii na 52 a, b, zinazotaka mabasi yote ya masafa marefu kufunga mfumo wa VTS. Aidha kwa mujibu wa kanuni namba 28 1 b, 3 mmiliki wa basi la abiria akiharibu mfumo, adhabu yake ni kufungiwa leseni ya kusafirisha abiria kwa siku 30 au zaidi. Alisema mfumo unapopata hitilafu ya kiufundi, mmiliki wa basi anapaswa kutoa taarifa kwa mamlaka ndani ya saa 12 na kwamba mabasi yote yatakayofungiwa leseni yatatangazwa kwenye vyombo vya habari. Kwa upande wake Mwenyekiti wa Chama cha Wafanyakazi Madereva Tanzania TADWU, Shaban Mdemu alipongeza mfumo wa VTS kwa kuwa umesaidia kuwakumbusha madereva kwa kuwagongea kengele pale wanapoongeza mwendo na kuwataka madereva kuhakikisha wanadhibiti ajali. Mfumo huu umesaidia sana kupunguza ajali na huwa unakumbusha mara kwa mara kupunguza mwendo pale ambapo dereva anakuwa amezidi kwa kupigiwa kengele... mabasi yote yakifungwa mfumo wa VTS na kila dereva akitimiza wajibu wake kwa kuzingatia sheria za usalama barabarani ajali zitapungua, alisema. Akizungumzia mfumo huo, Katibu Mkuu wa Wamiliki wa Mabasi Tanzania TABOA, Enea Mrutu alisema VTS imeonesha mafanikio makubwa na kuwapunguzia gharama zinazowasaidia kuongezeka kwa faida katika biashara hiyo ya usafirishaji. Imeandikwa na Oscar Job na Hellen Mlacky, Dar.  <topic>: KITAIFA 